**Nagovor predsednika Državnega sveta na slovesnosti ob izidu faksimila in študijske izdaje *Grataeposteritati* v Knjižnici Ivana Potrča na Ptuju**

(Ptuj, 23. oktober 2014)

Spoštovani direktor knjižnice gospod mag. Matjaž Neudauer, spoštovani župan dr. Štefan Čelan in spoštovani novi župan Miran Senčar, visoki gostje - njegova ekscelenca dr. Doku Zavgajev, veleposlanik Ruske federacije v Republiki Sloveniji, spoštovani gospod Anton Peršak, državni sekretar na Ministrstvu za kulturo, spoštovani gospod Dejan Levanič, državni sekretar na Ministrstvu za delo, družino in socialne zadeve in enake možnosti, spoštovani državni svetnik g. Rajko Fajt, spoštovana poslanka ga. Klavdija Markež, spoštovani župani sosednjih občin, cenjene gospe in gospodje!

Zelo me veseli, da ste me povabili in da sem lahko prisoten na svečanemu dogodku ob izidu faksimila dela znamenitega Vipavca in slovensko govorečega Evropejca Žige Herbersteina. Po 454 letih je ta knjižna dragocenost, ki jo je že močno ogrožal zob časa, široko dostopna poznavalcem, raziskovalcem, ljubiteljem in zbiralcem tovrstnih prestižnih izdaj.

Knjižnice, tudi ptujska, že od nekdaj hranijo gradivo, ki je izjemno bodisi zaradi svoje vsebine, izvora, načina izdelave ali starosti. Takšno knjižnično gradivo danes dojemamo kot artefakt, dragocen zaradi svoje izdelave in redkosti.

Antikvitete so pomemben vir za raziskave na področju zgodovine knjig, tiskarstva in umetnosti, oziroma za filološke raziskave ter raziskave razvoja posameznih strok in znanosti. Knjižna dediščina botruje družbenemu in kulturnemu ugledu knjižnic, ki premorejo tovrstno gradivo.

Knjige so imele stoletja status prestižnosti. Dostopne so bile le maloštevilnim posameznikom iz cerkvenih, samostanskih ali plemiških krogov. Še manj je bilo seveda izvirnih piscev, saj je sprva večinoma šlo za reprodukcijo verskih in nabožnih gradiv.

Žiga Herberstein je bil v drugi polovici 16. stoletja že glasnik prihajajočih velikih družbenih in kulturnih sprememb. Kot diplomat, potopisec, misijonar in kartograf se je srečeval s številnimi naravnimi, družbenimi in kulturnimi posebnostmi in je na svet že gledal z očmi globalista. Zavedal se je pomena znanja in ga s pisanjem širil tudi na druge. Bil je človek neverjetne širine, poliglot, ki je obvladal sedem jezikov, predvsem pa velik humanist.

Rodbina Herbersteinov je bila na slovenskih tleh trdno zakoreninjena več stoletij in je pomembno sooblikovala slovensko in evropsko zgodovino. Prav njihov deloma slovenski izvor, predvsem pa velika afiniteta do slovenskega jezika sta bila pomemben dejavnik pri svetovni slavi Žige Herbersteina, zlasti zavoljo znamenitih Moskovskih zapisov.

Z njimi je Evropejcem razkril do takrat povsem neznano Rusijo. Uspeh svoje misije v Rusiji je sam pripisal znanju slovenskega jezika, za katerega je dejal da "je ruskemu podoben in bi brez njega ne razumel ljudske govorice in ne bi mogel spraševati preprostih ljudi o tem, kar ga je zanimalo”. Morda bi lahko celo rekli, da je njegova slava posledično tudi slava Slovencev.

Izdaja faksimila je svojevrsten poklon izjemnemu intelektualcu svetovnega formata, ki je pomen plemenitih dejanj postavil na sam piedestal smiselnosti življenja. Kajti, kot je zapisal, "ni dovolj, če se človek rodi v plemiški stan, svojo plemenitost mora vsak dan dokazovati s svojimi dejanji". Žiga Herberstein je avtobiografijo, ki je danes pred nami, posvetil "ljubemu zanamstvu" - to je vsem prihodnjim generacijam, kajti sam - morda tudi zavoljo velike predanosti delu - ni ustvaril lastnega potomstva.

Znanstvena monografija je rezultat odličnosti dela tima slovenskih strokovnjakov: dr. Mateja Hriberška, dr. Dejana Zadravca, dr. Polone Vidmar in dr. Jedert Vodopivec Tomažič, odličnosti založnikov ter številnih drugih, ki so prispevali k realizaciji tega projekta.

Tudi oblikovno in estetsko je delo imenitno opremljeno, predvsem pa je pomembno, da je besedilo prvič prevedeno iz latinščine in, kar si lahko štejemo v posebno čast, dostopno širši javnosti v slovenskem jeziku.

Današnji dogodek pa kaže tudi na veliko vlogo knjižnic v današnjem času.Te niso več samo prostor hrambe knjig, temveč družbeno odgovorne ustanove, ki ogromno prispevajo k širjenju pisne kulturne dediščine v širši družbeni prostor. S tem širijo zavest o pomenu znanja, raziskovanja in ustvarjalnosti.

Ker v Državnem svetu zastopam tudi področje kulture, poleg tega pa sem vnet zagovornik vključevanja kulturnega vidika trajnostnega razvoja, sem današnjega dogodka še posebej vesel. Morda bo dodal kamenček v slovensko samozavest, ki jo moramo znova poiskati. Poleg enotnosti, vzajemnega spoštovanja in zaupanja v lastne moči. Samo tako bomo kos izzivom sedanjosti in samo tako bomo lahko nadaljevali po poti, ki so nam jo tlakovali naši predniki, med njimi tudi sloviti Žiga Herberstein.

Iskreno čestitam knjižnici Ivana Potrča Ptuj in direktorju knjižnice gospodu mag. Matjaž Neudauerju ter vsem, ki ste sodelovali pri obsežnem projektnem delu. Ob tem pa ste uspeli povezati raznolika znanja v vrhunski znanstveno-kulturni dosežek.

Vsem skupaj želim lep kulturni dogodek in se vam zahvaljujem za vašo pozornost.